Danske Spil tror på dette spil som det næste store e-sport hit

Steffen Thomsen, der er vært på eOddset TV hos Danske Spil, fortæller i denne artikel, hvilke spil han forventer kommer til at hitte i den nærmeste fremtid.

Skrevet af Kasper Frank – kasper@esm.dk

Der er nok at vælge i mellem – computerspillene.

Spilproducenterne pumper nye titler ud hele året, og det er selvsagt ikke alle spil, der er lige gode. Og selv om et spil bliver rost til skyerne af anmelderne, så er det langt fra selvskrevet, at spillet også bliver et hit på e-sportscenen.

Er spillet seervenligt nok?

Er det tilstrækkeligt skillbaseret og knap så meget baseret på held?

Har folkene bag økonomi til at smide penge efter turneringerne?

Det er spørgsmål som disse, de stiller sig selv hos Danske Spil, når det skal besluttes, hvilke spil det skal være muligt at satse penge på for danskerne.En af dem der er med i denne process er Steffen Thomsen, som nogen måske også kender som værten på eOddset TV hos Danske Spil.

“Det er selvfølgelig noget, som vi hele tiden holder øje med. Vi skal jo forberede os på de spil, som vi senere vil beskæftige os med,” siger han.

Et af de spil, som Steffen Thomsen ser et stort e-sportspotentiale i, er first-person shooteren Overwatch fra Blizzard.

“Det viser rigtig gode takter. Umiddelbart er det meget seervenligt, også er det et spil, som er ret nemt at gå til. Læringskurven ser ikke ud til at være voldsom, så det er et spil, som de fleste hurtigt kan komme i gang med,” siger han.

Herunder kan man få et indtryk af Overwatch.

(Artiklen fortsætter under klippet.)

Et andet element er producenternes evne til at booste spillet økonomisk, og det har Blizzard om nogen.

“Allerede på et tidligt betastadie har man afholdt ret store turneringer, hvor blandt andet Fnatic stillede op. Det er et godt tegn på, at spillet har potentiale til at blive stort. Også skal man ikke undervurdere, at Blizzard kan smide kæmpe summer i turneringerne, for at tiltrække de bedste FPS spillere og tiltrække publikum,” siger han.

I øjeblikket er det League of Legends og CS:GO, der er danskernes foretrukne spil at oddse på, men Danske Spil har et par andre spil i kikkerten, som de ser et stort potentiale i til det danske marked.

“Vi tror også på, at et spil som det tabletbaserede Vain Glory kan gribe om sig i Danmark, men også Rocket League har et stort potentiale til at blive et stort e-sport hit – også i Danmark,” siger han.